รถเทรลเลอร์หลับในชนราวสะพานแถวเชียงรากใหญ่ รถพังยับคนขับเจ็บ
เมื่อช่วงเย็น วันที่ 8 เมษายน 2561 ร.ต.อ.ถิรวัฒน์ ฟักประไพ รอง.สว.(สอบสวน) สภ.สามโคก จ.ปทุมธานี รับแจ้งมีอุบัติเหตุ รถเทรลเลอร์บรรทุกเหล็ก ชนราวสะพานบริเวณถนนบางขัน-เชียงราก ต.เชียงรากใหญ่ อ.สามโคก หลังรับแจ้งจึงรุดไปที่เกิดเหตุ พร้อมด้วยอาสาสมัครมูลนิธิร่วมกตัญญู,ในที่เกิดเหตุเชิงสะพานข้ามทางรถไฟ มุ่งหน้า อ.คลองหลวง พบรถเทรลเลอร์ 22 ล้อ ยี่ห้อนิสสัน รุ่นยูดี สีเทา หมายเลขทะเบียน 98-2427 กรุงเทพมหานคร หางพ่วง หมายเลขทะเบียน 98-2426 กรุงเทพมหานคร ซึ่งบรรทุกเหล็กมาเต็มคัน ตรวจสอบพบว่าหน้ารถพังยับเยินหักงอทิ่มกับพื้นถนน ส่วนตัวรถขวางถนนรถอื่นไม่สามารถผ่านไปได้ และมีน้ำมันดีเซลรั่วไหลนองพื้น ชิ้นส่วนกระจัดกระจาย ส่วนผู้ขับขี่ทราบชื่อนายเดชาวิทย์ วงค์แสงชัย อายุ 51 ปี บาดเจ็บที่เอว ขา และหลัง อาสาสมัครมูลนิธิร่วมกตัญญู ให้ความช่วยเหลือ ก่อนนำส่ง ร.พ.ปทุมเวช,ทางด้านร.ต.อ.ถิรวัฒน์ ฟักประไพ เปิดเผยว่า จากการสอบสวนเบื้องต้นทราบว่า รถคันดังกล่าวบรรทุกคานเหล็กมาจาก บริษัทแห่งหนึ่งย่าน ต.บางเดื่อ อ.เมือง จ.ปทุมธานี เพื่อไปลงที่หน้างาน บริเวณถนนสีขาว ต.คลองหนึ่ง อ.คลองหลวง จ.ปทุมธานี เมื่อมาถึงที่เกิดเหตุ เกิดเสียหลักพุ่งชนขอบราวสะพานริมถนนฝั่งซ้ายและรถหมุนกระเด็นไปชนราวสะพานฝั่งขวาอีกที จนหัวรถหักกระแทกกับพื้น ทำให้คนขับได้รับบาดเจ็บ และก่อนเกิดเหตุมีพยานเห็นรถเทรเลอร์ ขับส่ายไปมา ก่อนที่รถจะเสียการควบคุมและชนราวสะพานอย่างแรง เบื้องต้นสันนิษฐานว่าคนขับอาจจะหลับใน พร้อมกันนี้ได้รีบประสานรถยก มาทำการยกรถออกนอกและให้ทางเจ้าหน้าที่ดับเพลิง ทำการล้างคราบน้ำมัน ที่เปรอะพื้นถนนจำนวนมาก เพื่อเร่งเปิดการจราจร และจะได้สอบสวนเพื่อหาสาเหตุการเกิดอุบัติเหตุที่แท้จริงต่อไป.
รถเทรลเลอร์บรรทุกเหล็ก ชนราวสะพานบริเวณถนนบางขัน-เชียงราก ต.เชียงรากใหญ่ อ.สามโคก คนขับบาดเจ็บ ด้านพยานเห็นรถเทรเลอร์ ขับส่ายไปมา ก่อนรถเสียการควบคุมชนสะพาน
รถเทรลเลอร์ชนสะพาน,ถนนบางขัน-เชียงราก,รถเทรลเลอร์ชนราวสะพาน,สภ.สามโคก,ปทุมธานี,ข่าวทั่วไป